Muse (ჯიმინის ალბომი)

Muse — სამხრეთკორეელი მომღერლის, BTS-ის წევრის — ჯიმინის მეორე სტუდიური ალბომია. იგი 2023 წლის 19 ივლისს ლეიბლ Big Hit Music-ის მიერ გამოიცა. ალბომი შვიდ სიმღერას მოიცავს, მათ შორის: „Closer Than This“, წინასწარ გამოშვებული სინგლი „Smeraldo Garden Marching Band“ (რეპერ Loco-ს მონაწილეობით) და მთავარი სინგლი „Who“. ალბომის დებიუტი მეორე ადგილზე შედგა როგორც სამხრეთ კორეაში, ისე აშშ-ის Billboard 200-ში. იაპონიაში მან მესამე ადგილს მიაღწია, ხოლო საუკეთესო ათეულში მოხვდა ავსტრიაში, ბელგიაში, საფრანგეთში, გერმანიაში, უნგრეთში, პოლონეთში, პორტუგალიაში, ესპანეთში, შვედეთსა და შვეიცარიაში.

წინაისტორია და გამოშვება
Muse ჯიმინის სადებიუტო ალბომის, Face-ის პარალელურად იქმნებოდა. თუ Face საკუთარ თავთან პირისპირ დგომის თემას უსვამდა ხაზს, Muse ურთიერთობებსა და სიყვარულის პოვნის სურვილზე ფოკუსირდება. ჯიმინი ალბომში სიყვარულის სხვადასხვა მხარეს იკვლევს და სწორედ სიყვარულს ირჩევს თავის „მუზად“. სიმღერების თანმიმდევრობა სიუჟეტურ ხაზს მიჰყვება და იმ აღტაცებას გამოხატავს, რაც სიყვარულს ახლავს. სიყვარული აქ ასევე ბედნიერების მეტაფორაა. მთავარი სინგლი „Who“ სიმღერების სიის ბოლოსკენ არის განთავსებული, რათა ხაზი გაესვას ჯიმინის მუდმივ სწრაფვას სიყვარულის პოვნისკენ.

ალბომის შესახებ ოფიციალური განცხადება Big hit Music-მა 2024 წლის 18 ივნისს გააკეთა, მაშინ, როდესაც ჯიმინი სავალდებულო სამხედრო სამსახურს გადიოდა. ალბომი აღიწერეს, როგორც „მისი მოგზაურობა შთაგონების წყაროს საძიებლად“.

სიმღერების სია 21 ივნისს გახდა ცნობილი. შვიდი ტრეკიდან ჯიმინი ექვსის თანაავტორია, ხოლო ორის — თანაპროდიუსერი. სიმღერაში „Smeraldo Garden Marching Band“ მონაწილეობს Loco, ხოლო კომპოზიციაში „Slow Dance“ — სოფია კარსონი.

პრომოუშენი
ჯიმინმა სიმღერა „Who“ 22 ივლისს, ჯიმი ფელონის ღამის შოუში (The Tonight Show Starring Jimmy Fallon) შეასრულა. 4 აგვისტოს გამოვიდა „Rebirth“ და „Slow Dance“-ის ცოცხალი შესრულების ვიდეოები (ამ უკანასკნელში სოფია კარსონიც მონაწილეობდა). ყველა ეს გამოსვლა წინასწარ იყო ჩაწერილი, ჯიმინის ჯარში გაწვევამდე.

კრიტიკული შეფასება
გამოცემა NME-ის მიმომხილველმა, რიან დეილიმ აღნიშნა, რომ Muse კვლავ ინარჩუნებს გარკვეულ ორაზროვან დაძაბულობას, თუმცა ბევრად უფრო დახვეწილად, ვიდრე სადებიუტო Face. დეილიმ ხაზი გაუსვა, რომ ჯიმინის სიმღერის მანერა შესამჩნევად განსხვავდება ალბომის ორ ნაწილს შორის: პირველი ნახევარი ენერგიული და ნაზია, ხოლო მეორე — უფრო ვნებიანი და მგრძნობიარე. კრიტიკოსის დასკვნით, მიუხედავად იმისა, რომ მომღერალმა ამჯერად ნაკლები რისკი გასწია, ალბომი მაინც ერთიან და სრულყოფილ ნამუშევარს წარმოადგენს.

კომერციული მაჩვენებლები
Muse სამხრეთ კორეის Circle Album Chart-ში მეორე ადგილზე დებიუტირდა — პირველ კვირაში მისი ორივე ვერსიის 771,000-ზე მეტი ასლი გაიყიდა. იაპონიაში, Oricon-ის ჩარტში, მან მესამე ადგილი დაიკავა 83,000-ზე მეტი გაყიდული ფიზიკური ასლით.

ამერიკის შეერთებულ შტატებში ჯიმინმა მეორედ მიაღწია მეორე ადგილს Billboard 200-ში (2024 წლის 3 აგვისტოს მონაცემებით). ალბომმა 96,000 ეკვივალენტური ერთეული დააგროვა, რაც მოიცავდა:
74,000 პირდაპირ გაყიდვას;
15,000 სტრიმინგზე გათვლილ ერთეულს;
7,000 ცალკეული სიმღერების გაყიდვიდან მიღებულ ერთეულს.

სქოლიო
"Jimin's Muse: Every Song Ranked"
"Producers for Jimin's album MUSE Pdogg and GHSTLOOP: "In that sense, love becomes his muse""
"Jimin of BTS Announces Sophomore Solo Album MUSE".
"BTS' Jimin Reveals Tracklist for Seven-Song Solo Album 'MUSE'"
"Jimin Searches for 'Who' His Heart Wants on 'Fallon'"
"Watch BTS' Jimin and Sofia Carson perform 'Slow Dance' live"
"South Korean album certifications – Jimin – Muse"
Muse
კატეგორია:2024 კატეგორია:მუსიკა კატეგორია: კორეელი მომღერლები კატეგორია:ჰიპ-ჰოპი კატეგორია:ამერიკელი მომღერლები